На основу члана 34. став 7. Закона о подстицајима у пољопривреди и руралном развоју („Службени гласник РСˮ, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о изменaмa и допунама Правилникa о подстицајима за инвестиције у физичку имовину пољопривредног газдинства за набавку новог трактора**

Члан 1.

У Правилнику о подстицајима за инвестиције у физичку имовину пољопривредног газдинства за набавку новог трактора („Службени гласник РС”, број 96/19), у члану 2. тачка 7) тачка на крају замењује се тачком и запетом.

После тачке 7) додају се тач. 8) и 9), које гласе:

„8) произвођач јесте правно лице које производи трактор у Републици Србији или које трактор увози у растављеном стању и склапа на својим производним линијама у Републици Србији;

9) добављач јесте правно лице или предузетник које има својство трговца у складу са законом којим се уређује трговина и које подносиоцу захтева издаје рачун за набавку предмета инвестиције.”.

Члан 2.

У члану 3. став 1. тачка 3) реч: „добављач” замењује се речју: „произвођач”.

Члан 3.

У члану 6. став 1. тачка 6) после речи: „повезана лица” додаје се запета и речи: „као и ако произвођач и подносилац захтева не представљају повезана лица”.

Тачка 7) мења се и гласи:

„7) је добављач произвођач трактора или лице које врши дистрибуцију трактора са седиштем у Републици Србији;”.

Члан 4.

У члану 11. став 1. тачка 10) мења се и гласи:

„10) изјаву добављача да је предметни трактор намењен извођењу пољопривредних радова, да је произведен у Републици Србији, односно да је склопљен на производним линијама произвођача у Републици Србији са копијом уверења о домаћем пореклу предметног трактора или са копијом уговора о лиценци произвођача за склапање предметног модела;”.

Члан 5.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 110-00-157/2019-09

У Београду, 4. фебруара 2020. године

Министар,

**Бранислав Недимовић,** с.р.